Centurion-sinkgat: Pad meer as jaar later heropen | Maroela Media
Solly Msimanga, uitvoerende burgemeester van die Stad Tshwane, op die plek waar die sinkgat herstel is. Foto: Verskaf
Die dag waarop talle Centurion-motoriste al meer as 'n jaar lank wag, het eindelik aangebreek.
Solly Msimanga, uitvoerende burgemeester van die Stad Tshwane, sal vandag om 08:00 die gedeelte van Jeanlaan heropen wat al langer as 'n jaar gesluit is nadat 'n massiewe sinkgat onder dié pad gevorm het.
Die sinkgat, en gevolglike sluiting van die pad wat voorheen swaar verkeer moes dra, het erge verkeersontwrigting in dié gebied veroorsaak. Dit het die munisipaliteit R25 miljoen gekos om die sinkgat, wat aanvanklik so groot soos 'n skoolsaal was, te herstel.
Msimanga, vergesel van verskeie top munisipale beamptes, was Dinsdag by die aansluiting van Jeanlaan en Gerhardstraat waar die sinkgat herstel is. Werkers was besig met die finale afrondingswerk, insluitend die aanbring van padmerke.
Solly Msimanga help die padbouspan om die laaste padmerke aan te bring voor die pad vandag (31 Oktober 2018) heropen sal word. Foto: Verskaf
"Ek het 'n oorsigbesoek gedoen en gepraat met besigheidseienaars wat in 'n groot mate deur die Jeanlaan-sinkgat geraak is. Die sinkgat, wat massiewe ontwrigting aan besighede en die verkeervloei in Centurion veroorsaak het, is uiteindelik herstel – wat die weg baan vir die herstel van optimale sakebedrywighede in dié gebied," het Msimanga gesê.
"Ek het die padbouspan gehelp om die laaste padmerke aan te bring en het verseker dat die pad gereed sal wees om Woensdagoggend heropen te word."
Die sinkgat is in Mei verlede jaar deur kontrakteurs ontdek wat besig was met padwerke in dié gebied. By nadere ondersoek is gevind dat die sinkgat minstens 12 m diep en so groot soos 'n skoolsaal was. Die dikte van die pad tussen die teer en die gat was slegs sowat 75 cm en die padoorgang is noodgedwonge vir die publiek en motoriste se veiligheid gesluit.
In Augustus is 'n gedeelte van die aansluiting vir verkeer geopen nadat die eerste fase van die herstelwerk afgehandel is. Die gedeeltelike heropening van die pad het reeds die verkeervloei op Gerhardstraat aansienlik verbeter, aangesien voertuie wat vanaf 'n noordelike of suidelike rigting gekom het, in 'n oostelike rigting op Jeanlaan kon draai.
Die Stad Tshwane het R27,5 miljoen toegewys vir die herstel van vyf sinkgate in die 2017/2018-boekjaar. 'n Bykomende R25 miljoen sal in die 2018/2019‑boekjaar vir die rehabilitasie van dié sinkgate beskikbaar gestel word.
ja ou Solly sal nou afshow want hy was NOOIT betrokke by die oplossing van die sinkgat nie .. die winkel eienaars moes eers hof toe voor daar iets gebeur het… nou wil ou Solly die eer en krediet hê WANT DIE VERKIESING IS MOS OM DIE DRAAI
As daar nie vroegtydig herstelwerk gedoen word aan al die gate in die pad nie dan gaan nog n pad sy gat sien. Ek werk in centurion en die plek is vrot van die gate…mense is bang om snags of as dit reen te ry. Jou hele kar sal in die gat val en hulle sal jou nooit weer kry nie
Hoekom het dit so lank gevat? Dit wil voorkom of daar onnodige geld spandeer is aan mense wat die proses onnodig laat sloer het. N paar vragte grond sement en teer kan onmoontlik nie R25 miljoen kos nie.
R25 miljoen? Nee wat….hulle kon maar net die gat oopgemaak het vir die mense wat bou-rommel die hele wêreld vol onwettig stort…….en daai gaatjie sou in 'n week vol gewees het!!
Ek het vir `n rukkie in Oman in die midde-ooste gewerk. Daardie spul is so produktief en sou in alle waarskynlikheid die gat in een week herstel het. Dit was altyd interresant as jy van die werk af terug gekeer het huistoe, het hulle `n hele stuk pad klaar gebou.